Turkiyaning janubi-sharqidagi Xakkari viloyatida joylashgan Shemdenli tumanida sodir etilgan portlash tufayli 4 nafar harbiy xizmatchi halok bo‘lgan. Hurriyet nashrining harbiy manbaga asoslanib xabar qilishicha, bu terakt Kurdiston ishchilar partiyasi (KIP) tomonidan amalga oshirilgan. Qo‘lda tayyorlangan portlovchi qurilma harbiy transport o‘tayotgan vaqtda yo‘l chetida harakatga keltirilgan. Hodisa hududida kurdlar tomonidan o‘rnatilgan minalarni bartaraf etish amaliyoti o‘tkazilayotgan bo‘lgan. Turkiya hukumati va KIP o‘rtasidagi nizolar yangilanganidan buyon bo‘lib o‘tgan to‘qnashuvlar va teraktlar tufayli 450 nafardan ortiq turkiyalik harbiylar va politsiyachilar halok bo‘lgan. Turkiya bosh shtabi ma’lumotiga ko‘ra, o‘tgan vaqt ichida 4500dan ortiq kurd jangarisi yo‘q qilingan. Shu bilan bir vaqtda, kurdlarning xalq demokratik partiyasi halok bo‘lganlar orasida yuzlab tinch aholi vakillari borligini iddao qilgan.